Stazi

Publi Papini Stazi (par latin Publius Papinius Statius; Napoli, 40/50 - atôr dal 96) al fo un poete roman antîc.

La vite
Nassût a Napoli, so pari jere un gramatic e un poete ancje lui; tal 70 al lè a vore a Rome e si puartà daûr il fi, che al tacà a butâ jù viers e a vivi di chel. Tal 94, daspò vê convinçude la femine, che propit no e voleve, al tornà a Napoli, là che al murì plui o mancul tal zîr di doi agns.

La poesie
Stazi, come si faseve te ete dai Flavis, cjapave inspirazion de poesie dal timp di August: al cirì di svicinâsi al stîl di Orazi e di Virgili; di Virgili al imità soredut la Eneide, te Tebaide: tal contâ la mitiche spedizion dai siet cuintri Tebe, e gjave fûr l'implant e cetantis situazions de Eneide. Però i timps jerin unevore diviers e dal spirt de poesie di Virgili te Tebaide ind' reste ben pôc: i colôrs somein plui a chei di Ovidi e a son masse artifizis poetics e tenturis masse fuartis e ancje torgulis, dut diviers de maniere misurade e judiziose che di poesiâ al veve Virgili. Cuant che al rivà a Napoli al tacà a scrivi ancje un altri poem, la Achileide, ma al murì cuant che al veve apene scomençât; chi il ton è plui lizêr, stant che tal slabri che al rivà a scrivi si fevele dome di cuant che Achîl stave beât te isule di Sîr. Al scrivè ancje trentedoi Silvae, vadì poesiis diviersis su arguments diviers, dispes inspiradis a Orazi, e doi oparis pierdudis, vadì l'Agave, une pantumine che i puartà bêçs, e il Carmen de bello Germanico (Cjant de vuere in Gjermanie).

Bibliografie
 Paolo Fedeli, Storia letteraria di Roma, Napoli, Ferraro, 2004
 Ettore Paratore, Storia della letteratura latina, Bologne, Sansoni, 1957

Leams esternis
Stazio, treccani.it

Categorie:Poetis romans antîcs
Categorie:Poetis latins